b"\n_START_ARTICLE_\nCan Xiberta\n_START_SECTION_\nDescripci\xc3\xb3\n_START_PARAGRAPH_\nEs tracta d'un immoble que es troba enquadrat en un gran solar de considerables proporcions. La fa\xc3\xa7ana que desemboca al carrer orient, planteja tres plantes. La planta baixa, consta de tres obertures, com s\xc3\xb3n el portal central, de llinda monol\xc3\xadtica, conformant un arc pla, amb muntants de pedra, i el dintell recull una inscripci\xc3\xb3 que al\xc2\xb7ludeix al nom dels constructor de la casa, Benito Jiberta, i a l'any d'origen -1862-._NEWLINE_El portal est\xc3\xa0 flanquejat per dues obertures rectangulars poc rellevants, a destacar \xc3\xbanicament l'enreixat de ferro forjat que les cobreix. Pel que fa al primer i segon pis, ambd\xc3\xb3s s\xc3\xb3n resolts partint de la mateixa soluci\xc3\xb3 compositiva, de tres obertures rectangulars, emmarcades amb una soluci\xc3\xb3 de rajol d'obra vista i l'\xc3\xbanic element que els diferencia \xc3\xa9s que les finestres del primer pis s\xc3\xb3n sensiblement m\xc3\xa9s grans que les del pis superior. Pel que fa a la fa\xc3\xa7ana posterior, aquesta segueix i contempla una distribuci\xc3\xb3 bastant similar i pr\xc3\xb2xima a la de la fa\xc3\xa7ana principal que conflueix al carrer orient, amb el predomini de tres obertures rectangulars per pis, emmarcades per una soluci\xc3\xb3 de rajol d'obra vista. L'\xc3\xbanic element a destacar, i que diferencia aquesta fa\xc3\xa7ana posterior de la principal, \xc3\xa9s la balconada correguda i cont\xc3\xadnua que abra\xc3\xa7a tot el primer pis. L'edifici \xc3\xa9s cobert amb una teulada a dues aig\xc3\xbces._NEWLINE_Dintre del solar cal destacar la pres\xc3\xa8ncia de dos elements importants: per una banda, la persist\xc3\xa8ncia de les restes vivents d'un pou, pel qual s'accedeix a trav\xc3\xa9s d'un portal de mig punt, amb un \xc3\xb2cul per sobre. Mentre que per l'altra, la torre, adossada a la part esquerre de l'edifici. Destaca i ressalta sobretot per les obertures d'arc de ferradura; concretament n'hi ha sis, \xc3\xa9s a dir dues per costat, mentre que un costat \xc3\xa9s cec.\n_START_SECTION_\nHist\xc3\xb2ria\n_START_PARAGRAPH_\nEn el context de la Guerra Civil, aquesta edificaci\xc3\xb3 va jugar un paper important i estava estretament relacionada amb el b\xc3\xbanquer de Can Vall-llosera. Aquest b\xc3\xbanquer era al costat del camp d'aviaci\xc3\xb3 que es constru\xc3\xad el 1937 en els terrenys que ocupava la casa de can Puig, que va ser enderrocada. Aquest camp d'aviaci\xc3\xb3 republic\xc3\xa0 va ser bombardejat quatre vegades per l'aviaci\xc3\xb3 nacional el 1938, i a partir d'aquell any deix\xc3\xa0 de ser operatiu. Els oficials i sotsoficials del camp s'allotjaven a Can Xiberta, mentre que a Can Vall-llosera s'instal\xc2\xb7l\xc3\xa0 el quarter de comandament i com a refugi es constru\xc3\xad el b\xc3\xbanquer."